D. Lipšic, podpredseda vlády a minister spravodlivosti SR: (2003-03-05):
Hlavné zámery postupu vlády v boji proti korupcii sú sformulované v Programovom vyhlásení vlády SR, kde je tomuto vážnemu problému venovaná výrazná miera pozornosti. Pokiaľ ide o oblasť fungovania demokratického štátu, vláda sa vo svojom programovom vyhlásení zaviazala pripraviť návrh ústavného zákona o konflikte záujmov, návrh zákona o preukazovaní pôvodu majetku, návrh zákona upravujúceho pravidlá lobingu a navrhnúť zúženie miery imunity ústavných činiteľov, teda poslancov a sudcov. Na tomto mieste by som rád zdôraznil, že na príprave prvých dvoch spomínaných návrhov zákonov spolupracuje vládna koalícia s opozíciou. Na príprave návrhu ústavného zákona o konflikte záujmov pracuje komisia zložená zo zástupcov všetkých parlamentných strán a ja dúfam, že v tomto týždni budeme mať prvú verziu návrhu ústavného zákona o konflikte záujmov. Na návrhu zákona o preukazovaní pôvodu majetku spolupracuje opozičný poslanec pán Fico. Dovoľte mi, aby som sa aj touto cestou úprimne poďakoval všetkým, ktorí sa na príprave oboch návrhov zákonov podieľajú. Pokiaľ má byť boj proti korupcii úspešný a efektívny, nemôže byť len bojom proti korupcii vlády, ale celej spoločnosti. Z ostatných opatrení, ktoré vláda bude realizovať na základe programového vyhlásenia, by som si dovolil spomenúť len niektoré. Z oblasti ekonomiky a verejných financií najmä zníženie miery prerozdeľovania prostredníctvom verejných financií, zváženie možnosti zavedenia rovnej dane a zúženie priestoru pre korupciu v daňovej správe okrem iného aj prostredníctvom zjednodušenia daňovej legislatívy. Z oblasti podpory podnikania a konkurencieschopnosti ekonomiky najmä sprehľadnenie pravidiel dotačnej politiky, dokončenie realizácie licenčnej politiky s maximálnym dôrazom na uplatnenie nárokového a aukčného prideľovania licencií a prijatie opatrení, ktoré zabránia možnosti subjektívneho rozhodovania štátneho zamestnanca vo všetkých oblastiach podnikania. Zvlášť by som chcel upozorniť na to, že programové vyhlásenie vlády, ktoré schválila ctená snemovňa, tak v tomto sa vláda zaviazala dokončiť proces privatizácie za podmienok ekonomickej výhodnosti pre štát a dodržania transparentnosti a pravidiel hospodárskej súťaže. Ako minister spravodlivosti nemôžem nespomenúť zefektívnenie práce v Obchodnom registri vrátane legislatívneho a technického zabezpečenia smerujúceho k možnosti podávania návrhov v elektronickej forme. Zároveň spomeniem tri, podľa mojej mienky, kľúčové opatrenia v oblasti represie, ktoré pripravuje vláda. Po prvé, chceme zaviesť inštitút tzv. spolupracujúceho alebo korunného svedka, ktorý bude slúžiť na odhalenie a usvedčenie osôb podozrivých z korupcie a z organizovanej trestnej činnosti. Tento inštitút bude obsahom navrhovanej novely Trestného poriadku, ktorá bude predložená do legislatívneho konania koncom marca, to znamená koncom tohto mesiaca. Tento inštitút by mal slúžiť najmä na odhaľovanie korupcie a organizovanej trestnej činnosti a korupcie najmä v uzavretých systémoch, kde korupcia sa nedeje väčšinou otvorenou formou, spôsobom, že je oslovený neznámym účastníkom konania alebo neznámou stranou osoba v pozícii verejného činiteľa. Je to asi jeden z najefektívnejších prostriedkov odhaľovania korupcie, ktorý majú zavedené mnohé štáty Európy a Severnej Ameriky. Veľmi dôležitým bodom v boji proti korupcii bude podľa môjho presvedčenia vytvorenie Úradu špeciálnej prokuratúry a špeciálneho súdu pre boj proti korupcii a organizovanému zločinu. Návrh zákona sa už nachádza v pripomienkovom konaní. Jeho cieľom je najmä prelomiť osobné väzby, ktoré často znemožňujú ráznemu preverovaniu korupčných podozrení. Ale zároveň jeho cieľom bude zabezpečiť adekvátnu ochranu sudcom a prokurátorom, ktorí v týchto inštitúciách budú pracovať. A ja verím, že návrh zákona získa v Národnej rade podporu. Zároveň budeme navrhovať v rôznych novelizáciách zákonov zavedenie princípu tzv. nulovej tolerancie pre právnické profesie, teda princípu, na základe ktorého ani zahladenie odsúdenia pre korupčné delikty nebude znamenať vznik fikcie právnej bezúhonnosti a možnosť pôsobiť v právnickej profesii. Novely zákonov o advokácii, o sudcoch, o prokurátoroch, exekútoroch a notároch budú všetky ešte v tomto roku predložené do Národnej rady. Pán poslanec Fico spomenul konkrétne štatistiky v prípade korupčných deliktov a spomenul aj neadekvátne nízke tresty. Ja som rád. Minulý týždeň spomínal, že Trestný zákon trestné sadzby obsahuje celkom v poriadku a trestné sadzby nie je potrebné zvyšovať. Som rád, že zmenil v tomto prípade názor. Rád by som upozornil ctenú snemovňu, že návrh novelizácie Trestného zákona zvyšuje minimum trestnej sadzby pri korupcii verejných činiteľov z dvoch na tri roky práve preto, aby pri korupcii verejných činiteľov v budúcnosti nebolo možné uložiť podmienečný trest, ale len trest nepodmienečný. Vo výpočte opatrení, ktoré vláda pripravuje na boj proti korupcii, by som mohol pokračovať. Chcem vás však ešte krátko informovať o takpovediac procesnej stránke. Uznesením vlády z 11. decembra minulého roku vznikol na Úrade vlády odbor boja proti korupcii, ktorého hlavným poslaním je pripomienkovať všetky legislatívne zámery v oblasti boja proti korupcii a návrhy zákonov vypracované na základe týchto legislatívnych zámerov, návrhy iných všeobecne záväzných právnych predpisov a materiálov určených na rokovanie vlády, ktoré súvisia s bojom proti korupcii. Vláda tiež zaviazala svojím uznesením všetkých svojich členov, aby do konca marca predložili legislatívne zámery zákonov a ďalších opatrení, ktoré smerujú k zintenzívneniu boja proti korupcii. Myslím si preto, že nástup tejto vlády bol razantný a rýchly. Včera vláda na svojom mimoriadnom zasadnutí poverila predsedu vlády, aby vás o ďalších krokoch vlády v boji proti korupcii informoval do 31. mája tohto roku. Vážené panie poslankyne, vážení páni poslanci, vláda je presvedčená, že jej kroky smerujúce k odhaľovaniu problémových miest korupčného správania a ich nekompromisnej eliminácie sú správne. V zápase s korupciou je však potrebný spoločný postup, ktorý bude znamenať, že sa natoľko zmení spoločenská atmosféra, a to bez ohľadu na príslušnosť k politickým stranám, ktorá podstatne zmení myslenie ľudí. Dovoľte, aby som vás v boji proti korupcii v našej krajine poprosil o spoluprácu a nie o politické súperenie. Ďakujem. (Potlesk.)